Vir ‘n tweede agtereenvolgende jaar het die Steinhoff Maties Manshokkiespan die klub se rekordboeke herskryf.
Met hul sege Sondag in die Westelike Provinsie Liga, het Maties vir ‘n vierde agtereenvolgende jaar die WP-liga verower. Dit is die eerste keer in die klub se geskiedenis dat die klub vier jaar in ‘n ry die liga wen. Verlede jaar was dit die eerste keer dat die klub ‘n driekuns behaal het. Asof dit nie reeds lekker genoeg is nie, het Maties Mans vir net die vyfde keer ooit en die eerste keer sedert 2009 die USSA- en die WP-titel in een seisoen gewen. Die ander kere was in 1979, 1980 en 1997.
Alex Stewart het die kapteinskap oorgeneem en die jongelinge het gewys hulle is gereed vir die lewe na Swanepoel en van die ander senior spelers soos Shannon Boucher en Daniel Bell wat hul laaste wedstryde vir Maties die seisoen gespeel het.
Dit was ook omtrent ‘n vuurdoop-seisoen vir nuwe afrigter Ashlin Freddy, wat die span gebrei het tot ‘n plek in die halfeindronde van die Varsity-hokkiereeks en die USSA- en WP-titels.